सिमला , 20 अक्टबर : 20 बोसोरनि सिगां हिमाचल प्रदेशनि हामिरपुर जिल्लानिफ्राय निउजिलेण्डआव थाहैनाय गौरब शर्माया बावैसो सिगां खुंनाय पार्लियामेन्टनि बिसायख'थियाव एमपि महरै सायख'जाबाय । बेनि सिगां गौरब शर्माया मेडिसिन आरो सार्जारिआव डिग्री लाखांनानै निउजिलेण्डनि हेमिल्टनआव प्रेक्टिस खालामहैदोंमोन । थांनाय बिसायख'थियाव बादायनानै गौरबआ हेमिल्टन सोनाब बियाबनिफ्राय गां 16950 भट मोन्नानै बेरेखा दोलो नेसनेल पार्टिनि दैदेनगिरि टिम मैकिन्डखौ गां 4425 जों फेजेन्नानै देरहासार जायो होन्नानै निउजिलेण्डनि इलेक्टरेल कमिसनआ मिबथिहोयो । बिथांनि देरहासारनायखौ हिमाचल प्रदेशनि गिबि मन्थ्रि जयराम ठाकुरआ गाहाम हामब्लायनाय हरनानै इयुनावबो भारत हादतनि मुं लाखिलांबाय थागोन होन्नानै मिजिंथिनाय फोरमायदों । मख'नो गोनांदि , गौरब शर्मानि बिफाया नख'रैनो निउजिलेण्डआव राइजो जाहैनायनि सिगां हिमाचल प्रदेश मोब्लिब बर्डनि सासे माव'फुं इन्जिनियार बिबान सामलायनानै दङमोन । जेब्ला गौरबआ थाखो 9 आव फरायगासिनो दङमोन अब्ला बिसोरनि नख'रआ गोब्राब रांखान्थियारि जेंनायाव गोग्लैनानै लोरबां हालोदआव दङमोन । बेराफार्से गौरबनि बिफायाबो साख्रि नागिरनानै मोन्नो थाखाय 6 बोसोर सम नांदोंमोन । बे समनि गेजेरावनो बिसोरो राहा गैयै जानानै पार्कफोरनि बेन्सफोराव उन्दुनोबो गोनां जादोंमोन आरो सम सम अकलेन्ड सिटी मिसन आरो हरेकृष्ण मिसनफोराव आदार आजावनानै जानो गोनां जादोंमोन । नोजोर होथाव बाथ्रादि , निउजिलेण्डनि थांनाय जेनेरेल बिसायख'थियाव लेबार पार्टिआ गोबांथार मासि देरहानानै दोलोनि दैदेनगिरि जेसिन्डा आर्डर्नआ फिन निउजिलेण्डनि गाहाय मन्थ्रि बिबान सामलायनो मोनफिनो । आर्डर्ननि लेबार पार्टिआ बे बिसायख'थियाव 49 जौखोन्दोनि बांसिन भट मोन्नानै देरहादोंमोन । बेराफार्से बेरेखा दोलो नेसनेल पार्टिआ 26.9 जौखोन्दोल' भट मोन्नो हायो । सा 120 सोद्रोमा गोनां निउजिलेण्डनि पार्लियामेन्टआव लेबार पार्टिआ सा 61 नि बांसिन भट मोन्नानै सरकार दाफिन्नो हायो । 
मोनसे समाव थानो न' गैजायै गौरब शर्माया निउजिलेण्डनि एमपि सायख'जाबाय